
	Objava dokumenata za savjetovanje 
	http://www.crikvenica.hr/e-savjetovanje

	Cilj i glavne teme savjetovanja
	Mjere zaštite posebno osjetljivih područja od svjetlosnog onečišćenja uključuju sprečavanje nepotrebnih i štetnih emisija svjetlosti u i izvan područja koje je potrebno osvijetliti. 
Također, uključuju zaštitu noćnog neba, prirodnih vodnih tijela i zaštićenih područja od umjetne rasvjete, uzimajući u obzir zdravstvene, biološke, ekonomske, kulturne, pravne, sigurnosne, astronomske i druge uvjete i potrebe. Mjere zaštite od svjetlosnog onečišćenja ne smiju ugroziti okoliš, kvalitetu života sadašnjih i budućih generacija te moraju biti usklađene s propisima o zaštiti na radu i zaštiti zdravlja ljudi.
Predložene smjernice za razvoj sustava javne rasvjete imaju za cilj smanjenje potrošnje energije uz održavanje ili poboljšanje kvalitete rasvjete. Kriteriji uključuju zadovoljavanje svjetlotehničkih uvjeta, povećanje energetske učinkovitosti te usklađenost s propisima o zaštiti od svjetlosnog onečišćenja. Smjernice obuhvaćaju sustavno gospodarenje energijom, integraciju infrastrukture i korištenje obnovljivih izvora energije. 
Integracija infrastrukture javne rasvjete omogućuje korištenje rasvjete za punionice električnih automobila, nadzorne kamere i druge svrhe, čime se smanjuju investicijski troškovi. Predlaže se i provođenje energetskih pregleda svakih pet godina radi detaljnih smjernica za ostvarenje energetskih ušteda. Dosljednost temperature boje svjetla također se promiče radi smanjenja umora i poboljšanja kvalitete rasvjete.
Za uspješnu provedbu projekata poboljšanja sustava javne rasvjete ključno je uključiti nekoliko ključnih dionika. Grad Crikvenica, kao vlasnik sustava javne rasvjete, ima izravan utjecaj na financiranje i provedbu projekata te prijavljuje projekte na nacionalne i europske natječaje radi osiguravanja financijskih sredstava. Energetska agencija pruža stručnu podršku lokalnim jedinicama samouprave i održavateljima javne rasvjete te verificira rezultate projekata. Konzervatorski odjel Ministarstva kulture bitan je za očuvanje vizualnog identiteta grada i starije gradske jezgre, osiguravajući kvalitetnu obnovu i revitalizaciju prostora. Građani trebaju biti uključeni u planiranje kako bi se osigurala podrška i osjećaj sigurnosti korisnika javnih prostora. Mediji imaju važnu ulogu u informiranju mještana o projektima i potrebi njihovog sudjelovanja, što je ključno za uspjeh implementacije.
U skladu s lokalnim i regionalnim planovima te strateškim dokumentima, Grad Crikvenica je istaknuo važnost povećanja energetske učinkovitosti kroz modernizaciju sustava javne rasvjete, dok istovremeno stavlja naglasak na održivi razvoj Grada. 
Planom rasvjete Grada Crikvenice nastavlja se dosadašnja politika usmjerena prema ekonomskom i infrastrukturnom napretku Grada.


	Razdoblje provedbe savjetovanja 
	Savjetovanje se provodilo u vremenu od 11. lipnja 2026. godine do zaključno 11. srpnja 2026. godine 

	Zaprimljeni prijedlozi, primjedbe ili mišljenja 
	U naznačenom razdoblju nisu zaprimljene primjedbe

	Troškovi provedenog savjetovanja
	Provedba internetskog savjetovanja nije uzrokovala dodatne financijske troškove.

Izvješće o provedenom savjetovanju s javnošću objavljuje se na internetskim stranicama Grada Crikvenice: http://www.crikvenica.hr/e-savjetovanje

